CELEX: 62017CN0441
Language: et
Date: 2017-07-20 00:00:00
Title: Kohtuasi C-441/17: 20. juulil 2017 esitatud hagi – Euroopa Komisjon versus Poola Vabariik

9.10.2017   
            
            
               ET
            
            
               Euroopa Liidu Teataja
            
            
               C 338/9
            
         20. juulil 2017 esitatud hagi – Euroopa Komisjon versus Poola Vabariik
   (Kohtuasi C-441/17)
   (2017/C 338/10)
   Kohtumenetluse keel: poola
   
      Pooled
   
   
      Hageja: Euroopa Komisjon (esindajad: C. Hermes ja K. Herrmann)
   
      Kostja: Poola Vabariik
   
      Hageja nõuded
   
   
               —
            
            
               tuvastada, et kuna Poola Vabariik kiitis heaks Białowieża metskonna metsamajandamiskava lisa, ilma et ta oleks kontrollinud, et lisa ei kahjusta ühenduse tähtsusega ala ja erikaitseala PLC200004 Puszcza Białowieska terviklikkust, siis on Poola Vabariik rikkunud nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta (1) (edaspidi: „direktiiv 92/43/EMÜ“) artikli 6 lõikest 3 tulenevaid kohustusi;
            
         
               —
            
            
               tuvastada, et kuna Poola Vabariik ei ole võtnud nõutavaid kaitsemeetmeid, mis vastavad mis vastavad direktiivi 92/43/EMÜ I lisa looduslike elupaigatüüpide ja II lisa liikide ja direktiivi 2009/147/EÜ I lisa lindude ja I lisas nimetamata, kuid reeglipäraselt esinevate rändliikide ökoloogilistele vajadustele, milleks on määratud ühenduse tähtsusega ala ja erikaitseala PLC200004 Puszcza Białowieska, siis on Poola Vabariik rikkunud direktiivi 92/43/EMÜ artikli 6 lõikest 1 ning Euroopa Parlamendi ja nõukogu 30. novembri 2009. aasta direktiivi 2009/147/EÜ loodusliku linnustiku kaitse kohta (2) (edaspidi: „direktiiv 2009/147/EÜ“) artikli 4 lõigetest 1 ja 2 tulenevaid kohustusi;
            
         
               —
            
            
               tuvastada, et kuna Poola Vabariik ei ole taganud direktiivi 92/43/EMÜ IV lisas loetletud saproksüülsete mardikate (väike punalamesklane (Cucujus cinnaberinus), Buprestis splendens, Phryganophilus ruficollis ja Pytho kolwensis) ranget kaitset, see tähendab keelanud nende tahtlikku tapmist ja häirimist ning paljunemis- või puhkepaikade kahjustamist või hävitamist Białowieża metskonnas, siis on Poola Vabariik rikkunud direktiivi 92/43/EMÜ artikli 12 lõike 1 punktidest a ja d tulenevaid kohustusi, ning
            
         
               —
            
            
               tuvastada, et kuna Poola Vabariik ei ole taganud direktiivi 2009/147/EÜ artiklis 1 viidatud linnuliikide, eelkõige valgeselg-kirjurähni (Dendrocopos leucotos), laanerähni (Picoides tridactylus), värbkaku (Glaucidium passerinum) ja karvasjalg-kaku (Aegolius funereus) kaitset ega taganud seda, et neid Białowieża metskonnas ei tapetaks, pesitsemise ja poegade üleskasvatamise ajal ei häiritaks ning nende pesi ja mune tahtlikult ei hävitataks, kahjustataks või kõrvaldataks, siis on Poola Vabariik rikkunud direktiivi 2009/147/EÜ artikli 5 punktidest b ja d tulenevaid kohustusi;
            
         
               —
            
            
               mõista kohtukulud välja Poola Vabariigilt.
            
         
      Väited ja peamised argumendid
   
   Poola Vabariigi keskkonnaminister kiitis kuuse-kooreüraski (Ips typographus) leviku tõttu 25. märtsil 2016 heaks 2012. aasta metsamajandamiskava lisa, millega lubati metsaraiet Białowieża metskonna metsades aastatel 2012–2021 kolmekordistada nimelt 63 471 m3–lt 188 000 m3–le ning seni raiekeeluga aladel kasutada aktiivse metsamajandamise meetmeid, nimelt kõrvaldada üle saja aasta vanused, suremas või surnud puud, näiteks kooreüraski kahjustatud männid – nn sanitaarraie, metsa uuendamine ja noorendamine. Kõnealune lisa kujutab endast direktiivi 92/43/EMÜ artikli 6 lõike 3 tähenduses kava. Ala PLC200004 Puszcza Białowieska terviklikkuse tunnuseks on looduslik, inimtegevusest puutumatu laad, vanade, sealhulgas üle saja aasta vanuste puude suur osakaal, suur hulk püstisi ja ümberkukkunud surnud puid (surnud puit), puutumata metsadele omaste liikide (saproksüülsed mardikad, laanerähn, valgeselg-kirjurähn, värbkakk, karvasjalg-kakk) esinemine. Białowieża metskonnas võetud meetmed ei ole seega direktiivi 92/43/EMÜ artikli 6 lõikega 3 kooskõlas, kuna Poola ametivõimud ei olnud enne lisa heakskiitmist kontrollinud, kas lisa vastuvõtmine kahjustab selle ala terviklikkust.
   Pärast metsaameti peadirektori 17. veebruari 2017. aasta otsuse nr 51 tegemist alustati kuivanud ja kooreüraski kahjustatud puude raiumisega kõigis metskondades (Białowieża, Browsk, Hajnówka), st ligikaudu 34 000 hektari suurusel alal (PLC200004 Puszcza Białowieska pindala on 63 147 hektarit).
   Komisjon on seisukohal, et aktiivse metsamajandamise meetmed elupaikades 91D0 (rabametsad), 91E0 (lammimetsad pajude, paplite, leppade ja saarepuudega), rohkem kui saja aasta vanuste metsadega elupaigas 9170 (subkontinentaalne hobumadara-tamme-valgepöögimets), valgeselg-kirjurähni, laanerähni, värbkaku, karvasjalg-kaku, herilaseviu, väike-kärbsenäpu, kaelus-kärbsenäpu ja õõnetuvi elupaigas ning saproksüülsete mardikate väikese punalamesklase, Boros schneideri, Phryganophilus ruficollis’e, Pytho kolwensis’e, Rhysodes sulcatus’e ja Buprestis splendens’e elupaikades, samuti üle saja aasta vanuste kuuskede raie ja puude maharaiumine metsaraie laiendamise raames PLC200004 Puszcza Białowieska puhul koostoimes Poola Vabariigi keskkonnaministri 25. märtsi 2016. aasta otsuse ja metsaameti peadirektori 17. veebruari 2017. aasta otsuse nr 51 rakendamisega kujutasid endast potentsiaalset ohtu looduslike elupaikadele ning loomade ja lindude elupaikadele, mis kehtestati kaitseülesannete kavaga PLC 200004 Puszcza Białowieska puhul, ning nendes otsustes ette nähtud kaitsemeetmete elluviimine takistas PLC200004 Puszcza Białowieska nõuetekohase kaitsestaatuse tagamist, mis kujutab endast direktiivi 92/43/EMÜ artikli 6 lõike 1 rikkumist.
   Lisaks takistasid eespool kirjeldatud, lisa alusel kehtestatud ja rangelt kaitstavate saproksüülsete mardikate elupaikasid hävitavad aktiivse metsamajandamise meetmed konkreetsete erimeetmete võtmist kaitsestaatuse kohast tagamist direktiivi 92/43/EMÜ IVa lisasse kantud nelja saproksüülse mardika liigi puhul (Cucujus cinnaberinus, Buprestis splendens, Phryganophilus ruficollis ja Pytho kolwensis).
   Lõpuks leiab komisjon, et eespool kirjeldatud, lisa alusel kehtestatud aktiivse metsamajandamise meetmed on valgeselg-kirjurähni (Dendrocopos leucotos), laanerähni (Picoides tridactylus), värbkaku (Glaucidium passerinum) ja karvasjalg-kaku (Aegolius funereus) elupaiga hävitamise tõttu vastuolus nende linnuliikide tõhusa kaitse tagamise kohustusega, kuna meetmed ei takistanud nende lindude pesade hävitamist ega tahtlikku häirimist.
   
      (1)  EÜT 1992, L 206, lk 7; ELT eriväljaanne 15/02, lk 102.
   
      (2)  ELT 2010, L 20, lk 7.